CELEX: 62021CJ0051
Language: sk
Date: 2022-06-30 00:00:00
Title: Rozsudok Súdneho dvora (ôsma komora) z 30. júna 2022.#Aktsiaselts M.V.WOOL v. Põllumajandus- ja Toiduamet.#Návrh na začatie prejudiciálneho konania podaný/á/é Tallinna Halduskohus.#Návrh na začatie prejudiciálneho konania – Potravinové právo – Nariadenie (ES) č. 2073/2005 – Mikrobiologické kritériá pre potraviny – Článok 3 ods. 1 – Povinnosti prevádzkovateľov potravinárskych podnikov – Príloha I – Kapitola 1 bod 1.2 – Limity prítomnosti Listeria monocytogenes v produktoch rybolovu pred uvedením na trh a po ňom – Nariadenie (ES) č. 178/2002 – Článok 14 ods. 8 – Úradná kontrola výrobku vo fáze uvedenia na trh – Dosah.#Vec C-51/21.

Predbežné znenie
ROZSUDOK  SÚDNEHO  DVORA  (ôsma  komora)
z 30. júna  2022 (*)
„Návrh na začatie prejudiciálneho konania – Potravinové právo – Nariadenie (ES) č. 2073/2005 – Mikrobiologické kritériá pre potraviny – Článok 3 ods. 1 – Povinnosti prevádzkovateľov potravinárskych podnikov – Príloha I – Kapitola 1 bod 1.2 – Limity prítomnosti Listeria monocytogenes v produktoch rybolovu pred uvedením na trh a po ňom – Nariadenie (ES) č. 178/2002 – Článok 14 ods. 8 – Úradná kontrola výrobku vo fáze uvedenia na trh – Dosah“
Vo  veci C‑51/21,
ktorej  predmetom  je  návrh  na  začatie  prejudiciálneho  konania  podľa  článku 267 ZFEÚ,  podaný  rozhodnutím  Tallinna  Halduskohus  (Správny  súd  Tallinn,  Estónsko) z 28. januára  2021 a doručený  Súdnemu  dvoru  28. januára 2021,  ktorý  súvisí s konaním:

Aktsiaselts M.V.WOOL

proti

Põllumajandus‑ja  Toiduamet,

SÚDNY  DVOR  (ôsma  komora),
v zložení:  predseda  ôsmej  komory  N. Jääskinen,  sudcovia  N. Piçarra  (spravodajca) a M. Gavalec,
generálna  advokátka:  L. Medina,
tajomník: A. Calot  Escobar,
so  zreteľom  na  písomnú  časť  konania,
so  zreteľom  na  pripomienky,  ktoré  predložili:
–        Aktsiaselts M.V.WOOL, v zastúpení:  C. Ginter,  A. Jõks a K. Kask,  vandeadvokaadid,
–        Põllumajandus ‑ ja  Toiduamet, v zastúpení:  H. Noot a T. Pikamäe,  vandeadvokaadid,
–        estónska  vláda, v zastúpení:  N. Grünberg,  splnomocnená  zástupkyňa,
–        belgická  vláda, v zastúpení:  S. Baeyens, M. Van  Regemorter a L. Van  den  Broeck,  splnomocnení  zástupcovia,
–        česká  vláda, v zastúpení:  J. Pavliš, M. Smolek a J. Vláčil,  splnomocnení  zástupcovia,
–        talianska  vláda, v zastúpení:  G. Palmieri,  splnomocnená  zástupkyňa,  za  právnej  pomoci  L. Vignato,  avvocato  dello  Stato,
–        holandská  vláda, v zastúpení: M. K. Bulterman a C. S. Schillemans,  splnomocnení  zástupcovia,
–        Európska  komisia, v zastúpení:  W. Farrell,  I. Galindo  Martín a E. Randvere,  splnomocnení  zástupcovia,
so  zreteľom  na  rozhodnutie  prijaté  po  vypočutí  generálnej  advokátky,  že  vec  bude  prejednaná  bez  jej  návrhov,
vyhlásil  tento

Rozsudok

1        Návrh  na  začatie  prejudiciálneho  konania  sa  týka  výkladu  článku 3  ods. 1 a kapitoly  1  bodu 1.2 prílohy I k nariadeniu  Komisie  (ES)  č. 2073/2005 z 15. novembra  2005 o mikrobiologických  kritériách  pre  potraviny  (Ú. v. EÚ L 338,  2005,  s. 1),  zmenenému  nariadením  Komisie  (EÚ)  2019/229  zo  7. februára 2019  (Ú. v. EÚ L 37,  2019,  s. 106)  (ďalej  len  „nariadenie  č. 2073/2005“).

2        Tento  návrh  bol  podaný v rámci  sporu  medzi  spoločnosťou  Aktsiaselts M.V.WOOL  (ďalej  len  „MVWOOL“),  výrobcom  potravín z rýb, a Põllumajandus‑ja  Toiduamet  (Poľnohospodársky a potravinársky  úrad,  Estónsko)  (ďalej  len  „estónsky  orgán“)  vo  veci  zákonnosti  dvoch  rozhodnutí,  ktoré  tento  orgán  adresoval  spoločnosti  MVWOOL  po  zistení  baktérie  Listeria  monocytogenes v potravinách  uvádzaných  touto  spoločnosťou  na  trh.
 Právny rámec

 Nariadenie (ES) č. 178/2002

3        Článok 3  nariadenia  (ES)  č. 178/2002  Európskeho  parlamentu a Rady z 28. januára  2002,  ktorým  sa  ustanovujú  všeobecné  zásady a požiadavky  potravinového  práva,  zriaďuje  Európsky  úrad  pre  bezpečnosť  potravín a stanovujú  postupy v záležitostiach  bezpečnosti  potravín  (Ú. v. ES L 31,  2002,  s. 1;  Mim.  vyd.  15/006,  s. 463),  nazvaný  „Iné  definície“, v bode 8  uvádza:
„Na  účely  tohto  nariadenia:
…
8.      ‚umiestnenie  na  trhu  [uvedenie na trh – neoficiálny  preklad]‘ znamená  skladovanie,  uchovávanie  potravín  alebo  krmív  na  účely  predaja,  vrátane  ponúkania  na  predaj  alebo  akúkoľvek  inú  formu  prevodu,  či  už  bezplatnú  alebo  nie a predaj,  distribúciu a iné  formy  prevodu  samy  [osebe];
…“

4        Článok 14  tohto  nariadenia,  nazvaný  „Požiadavky  na  bezpečnosť  potravín“, v odseku  8  stanovuje:
„Zhoda  [Súlad – neoficiálny  preklad] potraviny s konkrétnymi  ustanoveniami  uplatniteľnými  na  túto  potravinu  nebude  brániť  príslušným  orgánom v prijatí  vhodných  opatrení  na  zavedenie  obmedzení  na  jej  umiestnenie  na  trhu  [uvedenie na trh – neoficiálny  preklad] alebo  aby  vyžadovali  jej  stiahnutie z trhu,  ak  sú  dôvody k podozreniu,  že  potravina  je  nebezpečná  aj  napriek  takej  zhode  [takémuto súladu – neoficiálny  preklad].“
 Nariadenie č. 2073/2005

5        V odôvodneniach  1  až  3  nariadenia č. 2073/2005  sa  uvádza:
„(1)      Vysoká  úroveň  ochrany  verejného  zdravia  [ľudského zdravia a zdravia zvierat – neoficiálny  preklad] je  jedným z hlavných  cieľov  potravinového  práva,  tak  ako  sa  stanovuje v nariadení  [č. 178/2002].  …
(2)      Potraviny  by  nemali  obsahovať  mikroorganizmy  ani  ich  toxíny  či  metabolity v množstvách,  ktoré  predstavujú  neprijateľné  riziko  pre  ľudské  zdravie.
(3)      …  Prevádzkovatelia  potravinárskych  podnikov  sú  povinní  stiahnuť  nebezpečné  potraviny z trhu. S cieľom  prispieť k ochrane  verejného  zdravia a predísť  odlišným  výkladom  je  vhodné  ustanoviť  harmonizované  kritériá  bezpečnosti  pre  prijateľnosť  potravín,  najmä  pokiaľ  ide o prítomnosť  určitých  patogénnych  mikroorganizmov.“

6        Článok 1  nariadenia  č. 2073/2005,  nazvaný  „Predmet  úpravy a rozsah  pôsobnosti“,  stanovuje:
„V tomto  nariadení  sa  stanovujú  mikrobiologické  kritériá  pre  niektoré  mikroorganizmy a vykonávacie  predpisy,  ktoré  musia  dodržiavať  prevádzkovatelia  potravinárskych  podnikov  pri  vykonávaní  všeobecných a špecifických  hygienických  opatrení… .  Príslušný  orgán  musí…  overovať  dodržiavanie  predpisov a kritérií  ustanovených  týmto  nariadením  bez  toho,  aby  bolo  dotknuté  jeho  právo  uskutočňovať  ďalší  odber  vzoriek a analýzy  na  účel  zisťovania a posudzovania  ďalších  mikroorganizmov,  ich  toxínov  alebo  metabolitov,  buď  na  overenie  procesov v prípade  potravín  podozrivých z toho,  že  nie  sú  bezpečné,  alebo v súvislosti s analýzou  rizika.
…“

7        Článok 2  tohto  nariadenia  obsahuje  tieto  definície:
„…
b)      ‚mikrobiologické  kritérium‘  je  kritérium  vymedzujúce  prijateľnosť  produktu,  dávky  potravín  alebo  procesu  na  základe  neprítomnosti,  prítomnosti  alebo  počtu  mikroorganizmov  a/alebo  na  základe  množstva  ich  toxínov/metabolitov v jednotke  (jednotkách)  hmotnosti,  objemu,  plochy  alebo  dávky;
…
f)      ‚uchovateľnosť‘  je  obdobie  zodpovedajúce  lehote  predchádzajúcej  ‚spotrebujete  do‘  (dátum  spotreby)  alebo  dátumu  minimálnej  trvanlivosti,  ako  sú  vymedzené  podľa  článkov 9  alebo  10  smernice  2000/13/ES  [Európskeho  parlamentu a Rady z 20. marca 2000 o aproximácii  právnych  predpisov  členských  štátov,  týkajúcich  sa  označovania,  prezentácie a reklamy  potravín  (Ú. v. ES L 109,  s. 29;  Mim.  vyd.  15/005,  s. 75)];
…
l)      ‚dodržiavanie  mikrobiologických  kritérií‘  je  získavanie  vyhovujúcich  alebo  prijateľných  výsledkov  podľa  prílohy I  pri  testovaní  na  hodnoty  ustanovené  pre  jednotlivé  kritériá  prostredníctvom  odberu  vzoriek,  vykonávania  analýz a zavádzanie  nápravných  opatrení v súlade s potravinovým  právom a pokynmi  vydanými  príslušným  orgánom;
…“

8        Článok 3  uvedeného  nariadenia,  nazvaný  „Všeobecné  požiadavky“, v odseku  1  stanovuje:
„Prevádzkovatelia  potravinárskych  podnikov  musia  zabezpečiť,  aby  potraviny  spĺňali  príslušné  mikrobiologické  kritériá  ustanovené v prílohe I. Na  tieto  účely  musia  prevádzkovatelia  potravinárskych  podnikov v rámci  svojich  postupov  založených  na  zásadách  HACCP  [(hazard  analysis  and  critical  control  point)]  spolu  so  zavedením  správnej  hygienickej  praxe  prijímať  na  všetkých  stupňoch  produkcie,  spracovania a distribúcie  potravín  vrátane  maloobchodu  opatrenia  na  zabezpečenie  toho,  aby  sa:
…
b)      mohli  pri  odôvodnene  predvídateľných  podmienkach  distribúcie,  skladovania a použitia  dodržiavať  kritériá  bezpečnosti  potravín  uplatniteľné  počas  celej  uchovateľnosti  produktov.“

9        Príloha I k tomu  istému  nariadeniu  obsahuje  kapitolu  1,  nazvanú  „Kritériá  bezpečnosti  potravín“,  ktorá v bode 1.2  stanovuje:

„Kategória  potravín

Mikroorganizmy/ich  toxíny,  metabolity

Plán  odberu  vzoriek…

Limity…

Analytická  referenčná  metóda…

Stupeň, v ktorom  sa  uplatňuje  kritérium

n

C

m

M

1.2  Potraviny  na  priamu  spotrebu  schopné  podporovať  rast  [Listeria]  monocytogenes  okrem  tých,  ktoré  sú  určené  pre  dojčatá a na  osobitné  medicínske  účely

Listeria  monocytogenes

5

0

100  [kolóniu  tvoriacich  jednotiek  (KTJ)/gram  (g)]  (5)

EN/ISO  11290‑2…

produkty  uvedené  na  trh  počas  ich  uchovateľnosti

5

0

nezistené v 25 g (7)

EN  ISO  11290‑1

predtým  ako  sa  potravina  dostala  spod  bezprostrednej  kontroly  prevádzkovateľa  potravinárskeho  podniku,  ktorý  ju  vyrobil

…
(5)  Toto  kritérium  sa  uplatňuje,  ak  je  výrobca  schopný  príslušnému  orgánu  uspokojivo  preukázať,  že  počas  uchovateľnosti  výrobok  nepresiahne  limit  100  KTJ/g. Prevádzkovateľ  si  môže  počas  procesu  určiť  medzilimity,  ktoré  by  mali  byť  dostatočne  nízke,  aby  sa  zaručilo,  že  na  konci  uchovateľnosti  sa  nepresiahne  limit  100  KTJ/g.
…
(7)  Toto  kritérium  sa  uplatňuje  na  produkty  predtým,  ako  sa  dostanú  spod  bezprostrednej  kontroly  prevádzkovateľa  potravinárskeho  podniku,  ktorý  ich  vyrobil,  ak  nie  je  schopný  príslušnému  orgánu  uspokojivo  preukázať,  že v rámci  uchovateľnosti  sa  nepresiahne  limit  100  KTJ/g.“

 Spor vo veci samej a prejudiciálne otázky

10      Dňa  2. augusta  2019  estónsky  orgán  odoberal v maloobchodnej  predajni  vzorky  určitých  výrobkov z lososa a pstruha  vyrobených  spoločnosťou  MVWOOL.  Keďže  pri  analýze  týchto  vzoriek  bola  zistená  prítomnosť  Listeria  monocytogenes,  estónsky  orgán  rozhodnutím  zo  7. augusta  2019  nariadil  tomuto  výrobcovi,  aby  pozastavil  výrobu  týchto  výrobkov,  stiahol  všetky  šarže z trhu a o tomto  stiahnutí  informoval  spotrebiteľov.

11      V októbri  2019  MVWOOL  po  zistení  prítomnosti  Listeria  monocytogenes v niektorých  svojich  výrobkoch  vykonala  dezinfekciu  dvoch  výrobných  závodov.  Aj  napriek  tomuto  opatreniu  bola v niektorých  výrobkoch z týchto  závodov  naďalej  zistená  prítomnosť  Listeria  monocytogenes.  Estónsky  orgán  preto  rozhodnutím z 25. novembra  2019  nariadil  spoločnosti  MVWOOL,  aby  pozastavila  svoju  činnosť v uvedených  závodoch  dovtedy,  kým  nepreukáže  odstránenie  tejto  kontaminácie.

12      MVWOOL  podala  na  Tallinna  Halduskohus  (Správny  súd  Tallinn,  Estónsko)  žalobu  na  zrušenie  týchto  rozhodnutí,  pričom  tvrdila,  že  estónsky  orgán  nie  je  oprávnený  uplatniť  na  vzorky  odobraté v maloobchodnej  predajni  limit  neprítomnosti  Listeria  monocytogenes v 25 g dotknutej  potraviny  stanovený v kapitole  1  bode 1.2 prílohy I k nariadeniu č. 2073/2005  (ďalej  len  „limit  nulovej  tolerancie“).  Podľa  nej  sa  tento  limit  neuplatňuje  na  produkty,  ktoré  už  boli  uvedené  na  trh.  Na  posledné  uvedené  produkty  sa  uplatní  limit  stanovený v tom  istom  ustanovení, a to  100  KTJ/g počas  uchovateľnosti  produktu.  MVWOOL  tvrdí,  že  prítomnosť  Listeria  monocytogenes  presahujúca  tento  limit  nebola v jej  produktoch  nikdy  zistená.

13      Estónsky  orgán  sa  domnieva,  že  vzhľadom  na  to,  že  MVWOOL  nepreukázala,  že  jej  produkty  nepresiahnu  limit  100  KTJ/g Listeria  monocytogenes  počas  ich  uchovateľnosti,  uplatní  sa  limit  nulovej  tolerancie  bez  ohľadu  na  to,  či  sú  tieto  produkty  pod  bezprostrednou  kontrolou  výrobcu,  alebo  už  boli  uvedené  na  trh.  Tento  výklad  potvrdzuje  prax  iných  členských  štátov,  ako  aj  Codex  Alimentarius  Organizácie  OSN  pre  výživu a poľnohospodárstvo a Svetovej  zdravotníckej  organizácie.

14      Vnútroštátny  súd  uvádza,  že  výklad  ustanovení  uvedených v kapitole  1  bode 1.2 prílohy I k nariadeniu č. 2073/2005,  na  ktorom  sa  účastníci  konania  vo  veci  samej  nezhodujú,  má  priamy  vplyv  na  zákonnosť  rozhodnutí  estónskeho  orgánu  zo  7. augusta a z 25. novembra  2019.

15      Podľa  tohto  súdu  výklad,  ktorý  presadzuje  MVWOOL,  potvrdzuje  štruktúra  nariadenia  č. 2073/2005, z ktorej  vyplýva,  že  prípady  uplatniteľnosti  limitu  nulovej  tolerancie  sú v tomto  nariadení  stanovené  taxatívne.  Ak  by  sa  tento  výklad  prijal,  boli  by  rozhodnutia  napadnuté  spoločnosťou  MVWOOL  protiprávne.

16      Naopak  výklad,  ktorý  zastáva  estónsky  orgán,  je  podľa  vnútroštátneho  súdu v súlade s účelom  nariadenia  č. 2073/2005,  ktorým  je  zaručiť  bezpečnosť  potravín  počas  celej  ich  uchovateľnosti a vysokú  úroveň  ochrany  ľudského  zdravia.  Podľa  tohto  výkladu  MVWOOL  tým,  že  uviedla  na  trh  potraviny,  ktoré v čase,  keď  boli  pod  jej  bezprostrednou  kontrolou,  presahovali  limit  nulovej  tolerancie,  porušila  povinnosť,  ktorá  jej  vyplýva z článku 3  ods. 1  nariadenia  č. 2073/2005.

17      Za  týchto  podmienok  Tallinna  Halduskohus  (Správny  súd  Tallinn)  rozhodol  prerušiť  konanie a položiť  Súdnemu  dvoru  tieto  prejudiciálne  otázky:
„1.      Má sa článok 3 ods. 1 nariadenia č. 2073/2005 a druhé mikrobiologické kritérium [ukladajúce limit nulovej tolerancie] uvedené v kapitole 1 bode 1.2… prílohy I k tomuto nariadeniu … s prihliadnutím na ciel ochrany verejného zdravia a ciele sledované uvedeným nariadením, ako aj ciele sledované [nariadením] č. 178/2002… vykladať v tom zmysle, že ak prevádzkovateľ potravinárskeho podniku nebol schopný príslušnému orgánu uspokojivo preukázať, že potraviny na priamu spotrebu schopné podporovať rast Listeria  monocytogenes, okrem tých, ktoré sú určené pre dojčatá a na osobitné medicínske účely, nepresiahnu limit 100 KTJ/g počas ich uchovateľnosti, potom sa aj na produkty uvedené na trh počas ich uchovateľnosti v každom prípade uplatní [vyššie  uvedené]  mikrobiologické kritérium…?
2.      V prípade zápornej odpovede na prvú otázku: Má sa druhé mikrobiologické kritérium [ukladajúce limit nulovej tolerancie]… s prihliadnutím na… cieľ ochrany verejného zdravia, ako aj ciele sledované nariadením č. 2073/2005, ako aj [nariadením] č. 178/2002… vykladať v tom zmysle, že bez ohľadu na to, či je prevádzkovateľ potravinárskeho podniku schopný príslušnému orgánu uspokojivo preukázať, že potravina počas jej uchovateľnosti nepresiahne limit 100 KTJ/g, na túto potravinu sa uplatnia dve alternatívne mikrobiologické kritériá, a to [po prvé,] kým sa potravina nachádza pod kontrolou prevádzkovateľa potravinárskeho podniku, ktorý ju vyrobil, kritérium [limitu nulovej tolerancie] a [po druhé] po tom, ako sa potravina dostala spod kontroly prevádzkovateľa potravinárskeho podniku, ktorý ju vyrobil, kritérium ‚100 KTJ/g‘?“
 O prejudiciálnych otázkach

18      Svojimi  otázkami,  ktoré  je  potrebné  preskúmať  spoločne,  sa  vnútroštátny  súd v podstate  pýta,  či  sa  článok 3  ods. 1 v spojení s kapitolou  1  bodom 1.2  prílohy I k nariadeniu  č. 2073/2005  majú  vykladať v tom  zmysle,  že  ak  výrobca  nie  je  schopný príslušnému orgánu uspokojivo preukázať,  že  potraviny  nepresiahnu  limit  100  KTJ/g počas  celej  ich  uchovateľnosti,  na  potraviny  uvedené  na  trh  počas  ich  uchovateľnosti  sa  uplatní  limit  nulovej  tolerancie  prítomnosti  Listeria  monocytogenes.

19      Z článku 3  ods. 1  nariadenia  č. 2073/2005  vyplýva,  že  prevádzkovatelia  potravinárskych  podnikov  musia  zabezpečiť,  aby  potraviny,  ktoré  vyrábajú,  spĺňali  príslušné  mikrobiologické  kritériá v zmysle  článku 2 písm. b) a l)  tohto  nariadenia,  stanovené v prílohe I k tomuto  nariadeniu,  na  všetkých  stupňoch  produkcie,  spracovania a distribúcie  týchto  potravín,  vrátane  maloobchodu,  počas  celej  uchovateľnosti  produktov v zmysle  článku 2 písm. f)  uvedeného  nariadenia.

20      Kapitola  1  bod 1.2 prílohy I k nariadeniu  č. 2073/2005  stanovuje  pre  kategóriu  potravín  na  priamu  spotrebu  schopných  podporovať  rast  Listeria  monocytogenes,  okrem  tých,  ktoré  sú  určené  pre  dojčatá a na  osobitné  medicínske  účely,  dva  limity  prítomnosti  tejto  baktérie.

21      Prvý  limit  stanovený  na  100  KTJ/g,  sa  uplatňuje  na  produkty  uvedené  na  trh  počas  ich  uchovateľnosti,  ak  je  výrobca  schopný  príslušnému  orgánu  uspokojivo  preukázať,  že  tieto  produkty  počas  celej  ich  uchovateľnosti  nepresiahnu  tento  limit,  ako  spresňuje  poznámka  pod  čiarou  5  tohto  ustanovenia.

22      Druhý  limit  stanovujúci  nulovú  toleranciu  sa podľa  uvedeného  ustanovenia  uplatní  „predtým  ako  sa  potravina  dostala  spod  bezprostrednej  kontroly  prevádzkovateľa  potravinárskeho  podniku,  ktorý  ju  vyrobil“ a ako  spresňuje  poznámka  pod  čiarou  7  toho  istého  ustanovenia,  ak  tento  prevádzkovateľ  nie  je  schopný  príslušnému  orgánu  uspokojivo  preukázať,  že  tento  produkt  počas  celej  uchovateľnosti  nepresiahne  limit  100  KTJ/g.

23      Treba  konštatovať,  že  na  situáciu, o akú  ide  vo  veci  samej,  keď  potravina, u ktorej  výrobca  nie  je  schopný  príslušnému  orgánu  uspokojivo  preukázať,  že  nepresiahne  limit  100  KTJ/g počas  celej  jej  uchovateľnosti,  už  bola  uvedená  na  trh,  sa  tieto  ustanovenia  nevzťahujú.

24      Hoci  sa  kapitola  1  bod 1.2 prílohy I k nariadeniu  č. 2073/2005 v spojení s poznámkou  pod  čiarou  7  týka  prípadu,  keď  výrobca  nie  je  schopný  „príslušnému  orgánu  uspokojivo“  preukázať,  že  jeho  produkty  nepresiahnu  limit  100 KTJ/g počas  celej  ich  uchovateľnosti,  ukladá  však  povinnosť  uplatniť  limit  nulovej  tolerancie  prítomnosti  Listeria  monocytogenes  na  produkty,  ktoré  sa  doposiaľ  nedostali  spod  „bezprostrednej  kontroly“  výrobcu, a teda  neboli  uvedené  na  trh.

25      Z toho  vyplýva,  že  článok 3  ods. 1 v spojení s kapitolou  1  bodom 1.2 prílohy I k nariadeniu  č. 2073/2005  sa  majú  vykladať v tom  zmysle,  že  ak  výrobca  nie  je  schopný  príslušnému  orgánu  uspokojivo  preukázať,  že  potraviny  počas  celej  ich  uchovateľnosti  nepresiahnu  limit  100  KTJ/g,  na  potraviny  uvedené  na  trh  počas  ich  uchovateľnosti  sa  limit  nulovej  tolerancie  prítomnosti  Listeria  monocytogenes  neuplatní.  V takom  prípade  sa  tento  výrobca  musí  zdržať  uvádzania  uvedených  výrobkov  na  trh.

26      V tejto  súvislosti  treba  pripomenúť,  že  cieľom  nariadenia  č. 2073/2005  je  zaručiť  bezpečnosť  potravín  počas  ich  uchovateľnosti,  ako  aj  vysokú  úroveň  ochrany  ľudského  zdravia,  ako  vyplýva z jeho  odôvodnení  1  až  3.  Na  tento  účel  článok 1  tohto  nariadenia  ponecháva  príslušnému  orgánu  široký  priestor  na  voľnú  úvahu,  aby  na  účely  overenia,  či  sú  dodržiavané  pravidlá a kritériá  stanovené v tomto  nariadení,  mohol  vykonať  dôkladnejšiu  kontrolu  potravín  (pozri  analogicky  rozsudok z 12. septembra  2019,  A a i., C‑347/17,  EU:C:2019:720,  bod 69).  Nariadenie  č. 2073/2005  síce  stanovuje  mikrobiologické  kritériá,  ktoré  musia  spĺňať  potraviny  na  všetkých  stupňoch  potravinového  reťazca,  neobsahuje  však  ustanovenia  týkajúce  sa  opatrení,  ktoré  môže  príslušný  orgán  prijať  po  uvedení  potravín  na  trh v rozpore s týmito  kritériami.

27      V tomto  kontexte  je  potrebné  odkázať  na  nariadenie  č. 178/2002.  Konkrétne  článok 14  ods. 8  tohto  nariadenia  spresňuje,  že  príslušné  vnútroštátne  orgány  môžu  prijať  „vhodné  opatrenia“,  ktorými  sa  obmedzí  uvedenie  na  trh  alebo  sa  bude  vyžadovať  stiahnutie  potravín z trhu,  ktoré  napriek  tomu,  že  spĺňajú  osobitné  ustanovenia  práva  Únie,  ktoré  sa  na  ne  uplatňujú, z objektívnych  dôvodov  vzbudia u týchto  orgánov  podozrenie,  že  tieto  potraviny  sú  nebezpečné.  Toto  ustanovenie  sa  musí  vzhľadom  na  svoj  význam  na  účely  dosiahnutia  vysokej  úrovne  ochrany  verejného  zdravia a záujmov  spotrebiteľov v súlade s článkom 1  ods. 1  tohto  nariadenia  vykladať  extenzívne  (pozri v tomto  zmysle  rozsudok z 28. apríla  2022,  Romega, C‑89/21 P,  EU:C:2022:313,  bod 23).

28      Uplatnenie  limitu  nulovej  tolerancie  na  potraviny  uvedené  na  trh  bez  toho,  aby  výrobca  príslušnému  orgánu  uspokojivo  preukázal,  že  tieto  produkty  počas  ich  uchovateľnosti  nepresiahnu  limit  100  KTJ/g,  môže  predstavovať  „vhodné  opatrenie“ v zmysle  článku 14  ods. 8  nariadenia  č. 178/2002.

29      Vzhľadom  na  už  vyššie  uvedené  treba  na  otázky  vnútroštátneho  súdu  odpovedať  tak,  že  článok 3  ods. 1 v spojení s kapitolou  1  bodom 1.2 prílohy I k nariadeniu  č. 2073/2005  sa  majú  vykladať v tom  zmysle,  že  ak  výrobca  nie  je  schopný  príslušnému  orgánu  uspokojivo  preukázať,  že  potraviny  počas  celej  ich  uchovateľnosti  nepresiahnu  limit  100  KJT/g prítomnosti  Listeria  monocytogenes,  na  potraviny  uvedené  na  trh  počas  ich  uchovateľnosti  sa  limit  nulovej  tolerancie  neuplatní.
 O trovách

30      Vzhľadom  na  to,  že  konanie  pred  Súdnym  dvorom  má  vo  vzťahu k účastníkom  konania  vo  veci  samej  incidenčný  charakter a bolo  začaté v súvislosti s prekážkou  postupu v konaní  pred  vnútroštátnym  súdom, o trovách  konania  rozhodne  tento  vnútroštátny  súd.  Iné  trovy  konania,  ktoré  vznikli v súvislosti s predložením  pripomienok  Súdnemu  dvoru a nie  sú  trovami  uvedených  účastníkov  konania,  nemôžu  byť  nahradené.
Z týchto  dôvodov  Súdny  dvor  (ôsma  komora)  rozhodol  takto:

Článok 3 ods. 1 v spojení s kapitolou 1 bodom 1.2 prílohy I k nariadeniu Komisie (ES) č. 2073/2005 z 15. novembra 2005 o mikrobiologických kritériách pre potraviny, zmenenému nariadením Komisie (EÚ) 2019/229 zo 7. februára 2019, sa majú vykladať v tom zmysle, že ak výrobca nie je schopný príslušnému orgánu uspokojivo preukázať, že potraviny počas celej ich uchovateľnosti nepresiahnu limit 100 kolóniu tvoriacich jednotiek/gram (g) prítomnosti Listeria  monocytogenes, na potraviny uvedené na trh počas ich uchovateľnosti sa limit neprítomnosti Listeria  monocytogenes v 25 g dotknutej potraviny stanovený v bode 1.2 uvedenej prílohy I neuplatní.

Podpisy

*      Jazyk konania: estónčina.